|  |  |
| --- | --- |
| Tiranë më | protdate |
| Nr. protnumber | |

Data: DD MM VVVV Nr:000-000 Ora: HH:MM

**PROJEKTVENDIM**

**PËR**

**DISA SHTESA DHE DISA NDRYSHIME NË VENDIMIN NR. 13, DATË 12.11.2024 TË KOMISIONIT RREGULLATOR “PËR MIRATIMIN E RREGULLAVE PËR PROCEDURAT E VOTIMIT NGA JASHTË VENDIT”**

Në mbështetje të nenit 20, pika 1, shkronja “dh”, nenit 24 pika 5, nenit 25/1 të ligjit nr. 10019, datë 29.12.2008, “Kodi Zgjedhor i Republikës së Shqipërisë”, të ndryshuar, me propozimin e Komisionerit Shtetëror të Zgjedhjeve, Komisioni Rregullator

**V E N D O S I:**

1. Në vendimin nr. 13, datë 11.12.2024, të Komisionit Rregullator “Për miratimin e rregullave për procedurën e votimit nga jashtë”, bëhen këto shtesa dhe ndryshime:
2. Në ndarjen III.1 të Kreut III, bëhen këto ndryshime:
3. Pika “1” ndryshohet si më poshtë:

*“1. Dokumentacioni zgjedhor që i dërgohet zgjedhësit nga jashtë me zarfin e operatorit të shërbimit postar përmban:”*

1. pas shkronjës “d” të pikës 1 shtohet shkronja “dh” me këtë përmbajtje:

*“dh) Zarfin e kthimit të operatorit të shërbimit postar.”.*

1. pika 3 ndryshohet si më poshtë:

*“3. Dokumentacioni zgjedhor që i dërgohet zgjedhësit nga jashtë përgatitet nga KQZ. Fleta e votimit nga jashtë duhet të vuloset nga ana e pasme me një vulë të posaçme për çdo qark. Pas vulosjes, fleta e votimit nga jashë futet në zarfin e fletës së votimit. Vulosja bëhet nga një person i autorizuar nga KQZ. Përpara fillimit të procesit të vulosjes së fletëve të votimit, bëhet vulosja e një flete të bardhë ( format A4) për çdo qark me vulën përkatëse. Çdonjëra prej fletëve të bardha që është vulosur me vulën e qarkut përkatës nënshkruhet nga personi i autorizuar nga KQZ, si dhe nga përfaqësuesit e subjekteve zgjedhore që marrin pjesë në zgjedhje dhe që shprehin vullnetin për të kryer këtë proces. Fletët e bardha të nënshkruara dhe vulosura si më sipër ruhen në protokollin e KQZ.”.*

1. Në ndarjen III.2 të Kreut III, pika 3 ndryshohet si më poshtë:

*“3. Dërgimi dhe kthimi i dokumentacionit zgjedhor bëhet nëpërmjet një shërbimi postar ekspres që mundëson gjurmimin e dërgesës*.”.

1. Në ndarjen III.3 të Kreut III, bëhen këto ndryshime:
2. pika 1 ndryshohet si më poshtë

*“1. Zgjedhësi, të cilit i ka mbërritur dokumentacioni zgjedhor nga KQZ mund të konfirmojë për marrjen në dorë të këtij dokumentacioni nëpërmjet llogarisë së tij në PER. Zgjedhësi plotëson fletën e votimit duke bërë shënimin përkatës sipas udhëzimeve të dërguara nga KQZ. Plotësimi i fletës së votimit bëhet në mënyrë individuale.”.*

1. pika 4 ndryshohet si më poshtë:

*“4. Zarfi i fletës së votimit, i cili përmban vetëm fletën e votimit, vendoset në zarfin e jashtëm*

*të dërguar tek zgjedhësi nga Komisioni Qendror i Zgjedhjeve sipas parashikimeve të kreut*

*III.1.* *KQZ do të vendosë mbi këtë zarf vetëm emrin e shtetit ku do të dërgohet fleta e votimit, si dhe qarkun ku zgjedhësi të cilit i dërgohet fleta e votimit, ka regjistrin e gjendjes civle. Mbi këtë zarf vendoset edhe një QR Code, ose Barcode i cili përbën Kodin Unik të zgjedhësit dhe që përmban veçmas emrit të shtetit ku do të dërgohet fleta e votimit, emrin e qarkut ku zgjedhësi të cilit i dërgohet fleta e votimit ka regjistrin e gjendjes civile edhe emrin e mbiemrin e vetë zgjedhësit, si dhe numrin e kërkesës bërë në PER për t’u regjistrur në listën e zgjedhësve nga jashtë. Përmbajtja e QR Code, ose sipas rastit e Barcode janë të palexueshme nga të tretë, por vetëm nga KQZ.*

1. pika 6 ndryshohet si më poshtë:

*“6. Zgjedhësi duhet të kujdeset që dërgimi i dokumentacionit zgjedhor për në KQZ të bëhet brenda një afati të rekomanduar në materialin udhëzuesin që dërgohet nga KQZ sipas shkronjës c), të pikës 1 të ndarjes III.1 të Kreut III të këtij vendimi.*

1. Në ndarjen III.4 të Kreut III bëhen këto ndryshime:
2. pika 4 ndryshohet si më poshtë:

*“4. Çdo subjekt zgjedhor ka të drejtë të caktojë një mbikëqyrës të procesit qarkullimit të dokumentacionit zgjedhor që nga momenti i mbërritjes në territorin e Republikës së Shqipërisë deri në dorëzimin e tij në KQZ. Mbikëqyrësi i caktuar nga subjekti zgjedhor ka të drejtë të jetë prezent fizikisht në ambientet e doganës, të operatorit të shërbimit postar ku priten dhe administrohen dërgesat postare në të cilat bartet dokumentacion zgjedhor i votimit nga jashtë. KQZ pajis monitoruesit me autorizimin përkatës në bazë të kërkesave të subjekteve zgjedhorë.”.*

1. *pika 7 ndryshohet si më poshtë:*

*“7. Pasi ka marrë në dorëzim zarfin e shërbimit postar, KQZ e hap atë dhe lexon fillimisht të dhënat e Kodit Unik që përmban zarfi që gjendet brenda zarfit të shërbimit postar. Këto të dhëna shënohen në një regjistër të posaçëm (fizik/elektronik). Në këtë regjistër shënohet ora dhe data e regjistrimit të këtyre të dhënave. Në rast se kur hapet zarfi i shërbimit postar konstatohet se mungon zarfi i jashtëm që përmban Kodin Unik ose Kodi Unik nuk gjendet në këtë zarf apo është i dëmtuar, atëherë KQZ e vendos këtë dokumentacion zgjedhor në një zarf plastik dhe shënon të dhënat e zarfit të operatorit të shërbimit postar në regjistrin e posaçëm (fizik/elektronik).”*

1. *Pika 9 ndryshohet si më poshtë:*

*“9. Zarfi që përmban Kodin Unik shkëputet nga zarfi i shërbimit postar dhe futet në kutinë përkatëse të votimit nga jashtë, e cila është e ngjashme në funksionalitet me kutinë e votimit që përdoret për votimin në qendrën e votimit. Në rast se kur hapet zarfi i shërbimit postar konstatohet se mungon zarfi i jashtëm që përmban Kodin Unik ose Kodi Unik nuk gjendet në këtë zarf apo është i dëmtuar, KQZ fut në kutinë përkatëse të votimit nga jashtë këtë dokumentacion zgjedhor brenda një zarfi plastic. Zarfat e shërbimit postar ruhen nga KQZ deri në përfundim të procesit zgjedhor dhe të dhënat e tyre shënohen në regjistrin e zarfave të shërbmit postar.*

*ç) Pika 10, ndryshohet si më poshtë:*

*“10. Dokumentacioni zgjedhor i zgjedhësve nga jashtë i mbërritur në KQZ administrohet në kuti të ndryshme të cilat për nga karakteristikat teknike e fizike, si dhe funksionaliteti jane të njëjta me kutinë e votimit brenda vendit. KQZ duhet të bëjë indeksimin e çdo kutie. Kutitë indeksohen me kod të përbërë nga gërma dhe shifra. Ky kodifikim përbëhet nga këta tre element/sesione: ku dy karakteret e para përmbëjnë dy gërmat e para të emërtesës së qarkut; karakteri i radhës do të lidhet me llojin e kutisë së votimit nga jashtë: përkatësisht a (për kutinë e votimit nga jashtë; b- për kutinë e posaçme të votimit nga jashtë; c – për kutinë rezervë të votimit nga jashtë dhe ç – për kutinë e posaçme rezervë të votimit nga jashtë) dhe 3 karakteret e fundit janë numra treshifrorë që pasojnë në rend rritës nga “001” deri “999”. Numërtimi është i mëvetësishëm për çdo qark. Tre elementët/sesionet e sistemit të kodifikimit të kutive të votimit nga jashtë, ndahen nga njëri-tjetri nga karakteri ndarës “/”. Numri i indeksit vendoset në njërën prej faqeve anësore të çdo Kutie. Administrimi i dokumentacionit zgjedhor të votuesve nga jashtë bëhet mbi bazë qarku.*

1. në pikën 16 bëhet një ndryshim si më poshtë:

*“16. në fjalinë e parë të pikës 16, togfjalëshi “pas mbylljes së kutisë së votimit nga jashtë”, zëvendësohet me togfjalëshin “pas orës 19.00 të ditës së votimit”.*

*dh) shtohet pika 17 me këtë përmbajtje:*

*“17. Nëse shërbimi postar depoziton në KQZ dokumentacion zgjedhor të zgjedhësve nga jashtë të mbërritur në territorin e Republikës së Shqipërisë pas orës 19.00 të ditës së votimit, atëherë KQZ e regjistron këtë dokumentacion në regjistrin e posaçëm të dokumentacionit zgjedhor të mbërritur pas orës 19.00 të ditës së votimit dhe e depoziton atë në një kuti për ruajtje. Ky dokumentacion zgjedhor nuk i nënshtrohet vlerësimit.*

1. Ngarkohet Komisioni Qendror i Zgjedhjeve për zbatimin e këtij vendimi.
2. Ky vendim hyn në fuqi menjëherë dhe publikohet në faqen zyrtare të internetit të Komisionit Qendror të Zgjedhjeve.
3. Kundër këtij vendimi mund të bëhet ankim në Kolegjin Zgjedhor Gjyqësor pranë Gjykatës Administrative të Apelit Tiranë, brenda (5) ditëve nga shpallja e tij.

**Ilirjana NANO Kryetar**

**Arens ÇELA Anëtar**

**Dritan ÇAKA Anëtar**

**Helga VUKAJ Anëtar**

**Muharrem ÇAKAJ Anëtar**